[{"text_idx": "#000000", "text": "\u2018Heb y dysgwyr byddai\u2019r Gymraeg yn diflannu\u2019"}, {"text_idx": "#000002", "text": "\u201cMae\u2019r Gymraeg erbyn hyn yn mynd i ddibynnu fwyfwy ar y dysgwyr. Hebddyn nhw byddai\u2019r Gymraeg yn diflannu. Mae angen rhoi llawer mwy o glod i siaradwyr newydd a\u2019r rhai sy\u2019n dysgu\u2019r iaith.\u201d"}, {"text_idx": "#000003", "text": "Dyna beth mae Heini Gruffudd yn dweud. Mae e\u2019n athro, awdur a chyfieithydd. Mae e wedi bod yn dysgu Cymraeg i blant ac oedolion ers tua 50 mlynedd. Mae e\u2019n dod o Abertawe ac yn dal i fyw yno. Mae wedi ysgrifennu llawer o lyfrau ar gyfer dysgwyr. Nawr, mae e wedi ysgrifennu llyfr newydd My Way to Welsh \u2013 a complete course for home learning. Mae\u2019r llyfr yn cael ei gyhoeddi gan y Lolfa ac yn cael ei lansio yn Ty\u0302 Tawe yn Abertawe yfory (dydd Sadwrn, 1 Hydref)."}, {"text_idx": "#000004", "text": "Mae Heini yn dweud: \u201cMae\u2019r llyfr wedi bod yn lot o waith. Mae wedi bod ar y gweill ers tua phum mlynedd. Roedd y llyfrau Cymraeg sydd wedi bod yn y gorffennol yn eitha\u2019 ysgafn. Roedd y Lolfa eisiau rhywbeth mwy sylweddol. Mae\u2019r llyfr newydd yn chwaer lyfr i Welsh Rules a Welsh Learner\u2019s Dictionary.\u201d"}, {"text_idx": "#000006", "text": "Cafodd y llyfr gwreiddiolar gyfer dysgwyr, Welcome to Welsh, ei gyhoeddi tua 40 mlynedd yn o\u0302l. Meddai Heini: \u201cErbyn hyn mae wedi mynd yn hen ffasiwn ac yn defnyddio gramadeg oedd yn perthyn i\u2019r arch. Y syniad i ddechrau oedd ehangu Welcome to Welsh. Ond wrth fynd at y gwaith roedd yn hollol amlwg na fyddai hynny\u2019n ddigon. Felly, roedd rhaid dechrau o\u2019r dechrau. Mae My Way to Welsh yn llyfr gweddol gyflawn i bobl sy\u2019n dechrau dysgu Cymraeg. Mae\u2019n rhoi gwybodaeth sylfaenol iddyn nhw efo gwahanol sefyllfaoedd, sgyrsiau, ymarferion, driliau a lluniau.\u201d"}, {"text_idx": "#000007", "text": "Mae\u2019r llyfr hefyd yn cynnwys ychydig am hanes Cymru, ei llenyddiaeth a thraddodiadau."}, {"text_idx": "#000008", "text": "Roedd hi\u2019n bwysig gwneud llyfr oedd yn \u201capelgar\u201d hefyd, meddai Heini."}, {"text_idx": "#000009", "text": "\u201cRoedd \u2018da fi lawer o luniau teuluol dros y blynyddoedd ac mae tua 500 o\u2019r lluniau yn y llyfr! Maen nhw\u2019n helpu i ddangos sefyllfaoedd gwahanol. Dw i\u2019n gobeithio bod tipyn o hiwmor yn y sgyrsiau hefyd. Mae cael rhywun i chwerthin yn gwneud nhw\u2019n fwy cofiadwy.\u201d"}, {"text_idx": "#000010", "text": "Mae My Way to Welsh wedi\u2019i anelu at oedolion ifanc sydd am fagu plant a defnyddio\u2019r Gymraeg yn eu bywyd bob dydd."}, {"text_idx": "#000011", "text": "Ydy\u2019r llyfr yn ddigon ar ei ben ei hun?"}, {"text_idx": "#000012", "text": "\u201cDoes dim byd yn curo mynd i ddosbarth gant y cant. Mae cael y cyfle i sgwrsio a defnyddio\u2019r Gymraeg yn bwysig iawn. Ond gorau po fwyaf o adnoddau sydd ar gael. Mae\u2019n braf bod dysgwyr yn gallu edrych ar y llyfr fin nos a chael cyfle i edrych dros y gramadeg a sefyllfaoedd gwahanol ac ymadroddion bach handi.\u201d"}, {"text_idx": "#000013", "text": "Mae Heini yn dweud ei bod yn \u201cgalonogol iawn\u201d gweld cymaint o bobl yn dechrau dysgu Cymraeg."}, {"text_idx": "#000014", "text": "\u201cDim ond tua 7% o blant Cymru sy\u2019n caffael yr iaith gartre ac mae hynny\u2019n ddifrifol o isel. Tasen ni ddim ond yn dibynnu ar drosglwyddo\u2019r iaith ar yr aelwyd byddai\u2019n hynod o drist arnom ni. Ond mae nifer y rhieni ac oedolion sy\u2019n dysgu rhwng tua 15,000 a 20,000 bob blwyddyn a, dros y wlad, mae\u2019n arbennig. Ond mae angen i\u2019r Llywodraeth roi llawer mwy o gefnogaeth i\u2019r math yma o weithgareddau. Maen nhw wedi dweud y gallai rhai 18-25 oed gael gwersi am ddim sy\u2019n gwbl wych ac mae\u2019n mynd i\u2019r cyfeiriad iawn.\u201d"}, {"text_idx": "#000015", "text": "Yn y cyfamser fe fydd fersiwn newydd o Welcome to Welsh yn cael ei gyhoeddi o fewn y misoedd nesaf \u201cer mwyn newid gyda\u2019r oes\u201d, meddai Heini."}, {"text_idx": "#000021", "text": "Mae angen cyfeiriad ebost dilys."}, {"text_idx": "#000022", "text": "Dwi wedi anghofio fy nghyfrinair"}]